Entinen ulkoministeri Erkki Tuomioja (sd.) uskoo Hillary Clintonin voittavan Yhdysvaltain presidentinvaalit, mutta Donald Trumpin valinta parantaisi hänen mukaansa Yhdysvaltain suhdetta Venäjään.

Entinen ulkoministeri Erkki Tuomioja (sd.) uskoo Hillary Clintonin voittavan Yhdysvaltain presidentinvaalit.

Samalla hän arvioi, että Yhdysvaltain ja Venäjän väliset suhteet voisivat parantua, jos Donald Trump voittaisi vaalit.

Tuomiojan mukaan kummankaan ehdokkaan valinnalla ei ole suurta vaikutusta Suomen asemaan.

Vaalien aikataulu: näin kaikki etenee.

Tuomioja kertoo näkemyksistään Demokraatti-lehden verkkosivuilla.

- Tämä arvio (Clintonin voitosta) on tietenkin pienemmän pahan toteutumiseen kohdistuvan toiveen sävyttämää, hän sanoo.

Tuomioja on parhaillaan kahdeksan muun ulkoasiainvaliokunnan jäsenen kanssa vierailulla New Yorkissa ja Washingtonissa. Jos Clinton valittaisiin, se tietäisi Tuomiojan mukaan Suomen ja Euroopan kannalta jatkuvuutta Barack Obaman luomiin suhteisiin.

- Donald Trumpin valinta taas voi johtaa vaikeasti ennustettaviin ja siksi myös vaikeammin hallittaviin kriiseihin. Myönteinen momentti voisi olla USA-Venäjä-suhteiden parantuminen, mutta Euroopassa monet, kuten baltit, pelkäävät sen tapahtuvan heidän kustannuksellaan, Tuomioja heittää.

Entinen ulkoministeri arvioi, että välttämättä kummankaan ehdokkaan valinnalla ei ole isoja vaikutuksia Suomen asemaan. Trumpin valinnan merkittävin kielteinen vaikutus koskisi ilmastopolitiikkaa.

- Koko maailmalle kohtalokkainta olisi, jos Trumpin valinta romuttaisi heiveröiset pyrkimykset ilmastonmuutoksen pysäyttämiseen, hän sanoo.

Tuomiojan mukaan demokraattien kannalta Clintonin vastaehdokas puolueen esivaaleissa, senaattori Bernie Sanders olisi ollut turvallisempi valinta.

- Amerikkalaiset eivät nyt valitse suosikkiaan presidentiksi, vaan haluavat estää pahemman inhokin valinnan. Tässä asetelmassa Bernie Sanders demokraattien ehdokkaana menestyisi huomattavasti Clintonia paremmin Trumpia vastaan.

Lähde: Demokraatti.fi